***Kalocsai Fegyház és Börtön***

***Levelezéssel kapcsolatos általános szabályok:***

A fogvatartott korlátlan számban és terjedelemben írhat, illetve kaphat levelet.

A levelezés biztonsági és tartalmi szempontból ellenőrizhető. A hatóságokkal, nemzetközi szervezetekkel, valamint a védővel történő levelezés tartalmilag nem ellenőrizhető. Amennyiben azonban alapos indok merül fel, hogy a levél nem a megjelölt hatóságtól származik, vagy a hatóságnak szól, akkor kizárólag ennek azonosítására a levelet az intézet ellenőrzésre illetékes tagjainak az Ön jelenlétében fel kell bontaniuk.

A fogvatartott nem írhat kapcsolattartóinak az intézetről, annak belső életéről, a személyi állomány tagjairól és fogvatartott társairól. Levele az intézet jó hírnevét, illetve a személyi állomány tagjának becsületét nem sértheti. Amennyiben levele tartalmilag kifogásolható, vagy olyan személynek ír, aki nem kapcsolattartója, a levelet az intézet nem továbbítja, erről tájékoztatja, és a levelet visszaadja.

Ha a fogvatartott a bv. szervezettel, az intézettel vagy a személyi állomány tagjával kapcsolatban sértő stílusban ír, az intézet fegyelmi eljárást kezdeményez, és a levél csatolásra kerül a fegyelmi anyaghoz. A reintegrációs tiszt kiosztja a beérkező leveleket, összeszedi a kimenő leveleket a postaládából, amelyeket a következő pontban felsoroltak kivételével lezáratlan állapotban kell kiadni.

A fogvatartott a hatóságokkal, nemzetközi szervezetekkel, valamint a védővel folytatott levelezését tartalmilag nem ellenőrzi az intézet, leveleit lezárva a reintegrációs tisztnek adhatja át, vagy helyezze a körletfolyosón lévő postaládába.

Hatóságnak tekintendő különösen:

a) az államhatalmi, államigazgatási feladatot ellátó szervek,

b) az államigazgatási jogkörben eljáró egyéb szervek,

c) a bíróság,

d) az Alkotmánybíróság,

e) az ügyészség,

f) az igazságügyi szervek,

g) a fegyveres erők, a rendvédelmi szervek,

h) a nemzetbiztonsági szolgálatok,

i) a helyi önkormányzatok.

Nemzetközi szervezeteknek tekintendők:

j) az Emberi Jogok Európai Bírósága,

k) a Kínzást és az Embertelen vagy Megalázó Bánásmódot vagy Büntetést Megelőzni Hivatott Európai Bizottság (CPT),

l) az ENSZ Emberi Jogi Bizottsága,

m) az ENSZ Kínzás Elleni Bizottsága

n) az OPCAT

A hatóságokra és nemzetközi szervezetekre vonatkozó előírások érvényesek az alábbi szervek és személyek esetén, is:

a) az alapvető jogok biztosa,

b) a külképviseletek,

c) az intézetparancsnok,

d) a Büntetés-végrehajtás Országos Parancsnoksága, ha a fogvatartott zárt borítékban küldi a levelét.

A levelezésben pontos címzést használjon, a borítékon a feladót (a fogvatartott nevét, levelezési címét) is pontosan tüntesse fel. A fogvatartottnak érkező leveleken, a fogvatartott neve után a reintegrációs részlege, zárkája számát is fel kell tüntetnie a feladónak. Ezekre hívja fel levelezőpartnerei figyelmét!

Csak a megfelelő értékben felragasztott, nem használt bélyeggel ellátott levelet továbbítja az intézet. „Portós” levelet az intézet nem továbbít!

Lehetőség van elsőbbségi, ajánlott és tértivevényes küldeményeket is feladni. A fogvatartott részére érkezett ajánlott levél vagy értékboríték átvételét aláírásával igazolja.

Levél csak papírra készített, írásos formában megjelenített, egyedi, illetve személyes jellegű közleményt, adatot, információt tartalmazhat, mely postai úton borítékban is küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető.

A levelezéshez szükséges kellékeket (levélpapír, boríték, bélyeg, toll) a fogvatartott a kiétkezési boltban megvásárolhatja, illetve kapcsolattartója postai úton feladott csomagba (tisztálkodási felszerelés, étkezési eszköz, írószer, papírárú, egyéb használati tárgy, vallási kegytárgy és imakönyv) is beküldheti.

A postai kézbesítés miatt történő határidő elmaradásokért az intézet nem vállal felelősséget.

Levélben pénzt, értéktárgyat, telefonkártyát, stb. nem küldhet be a kapcsolattartója, valamint a fogvatartott sem küldhet ki ilyet a kapcsolattartója részére.

Az intézetbe érkezett leveleket - legkésőbb a második munkanapon - a reintegrációs tiszt osztja ki.

Ha a fogvatartott nevére küldött hivatalos levélben olyan irat található, mely további ügyintézést igényel (pl. idézés), azt mihamarabb a reintegrációs tisztnek jelezni kell.

A hatóságtól érkezett ajánlott levelek átadása kézbesítőkönyvben, aláírás ellenében történik.

A fogvatartott csak 1 hónap alatt érkezett vagy maximum 100 db. magánjellegű levelet és 50 db. borítékot tarthat magánál, a többit haza kell küldeni vagy meg kell semmisíteni. A levelek nem letétezhetőek. A magánál tartható hivatalos levelek száma nem korlátozott.

A Kalocsai Fegyház és Börtön levelezési címe:

**6301 Kalocsa, Pf. 200.**